CELEX: 62015TN0327
Language: mt
Date: 2015-06-02 00:00:00
Title: Kawża T-327/15: Rikors ippreżentat fit-2 ta’ Ġunju 2015– Ir-Repubblika Ellenika vs Il-Kummissjoni

24.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 279/42
            
         Rikors ippreżentat fit-2 ta’ Ġunju 2015– Ir-Repubblika Ellenika vs Il-Kummissjoni
   (Kawża T-327/15)
   (2015/C 279/52)
   Lingwa tal-kawża: il-Grieg
   
      Partijiet
   
   
      Rikorrenti: Ir-Repubblika Ellenika (rappreżentanti: G. Kanellopoulos, O. Tsirkinidou u A.E. Vasilopoulou)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni ta’ Implementazzjoni tal-Kummissjoni, tal-25 ta’ Marzu 2015, dwar l-applikazzjoni ta’ korrezzjonijiet finanzjarji fl-għajnuna tal-FAEGG, Taqsima “Gwida”, mogħtija fil-programm operattiv CCI No2000GR061PO021 (GREĊJA – Objettiv 1 – Rikostruzzjoni rurali), tal-ammont ta’ EUR 7 2 1 05  592,41, innotifikata bid-dokument numru C (2015) 1936 finali.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv isostni li d-deċiżjoni kkontestata hija nieqsa minn bażi legali, peress li l-Artikolu 39 tar-Regolament (KE) Nru 1260/1999 (1), li fuqu hija bbażata, tħassar, sa fejn hija tikkonċerna t-Taqsima “Gwida” tal-FAEGG (l-ewwel parti tal-ewwel motiv) u, fi kwalunkwe każ, il-kundizzjonijiet legali li jippermettu li l-Artikolu 39 tar-Regolament (KE) Nru 1260/1999 jintuża bħala bażi legali, ma humiex sodisfatti minn qabel (it-tieni parti tal-ewwel motiv.)
            
         
               2.
            
            
               It-tieni motiv isostni, b’mod sussidjarju għall-ewwel motiv, li l-adozzjoni tad-deċiżjoni kkontestata teċċedi l-kompetenza ratione temporis tal-Kummissjoni (l-ewwel parti tat-tieni motiv), jew li hija ġiet adottata b’mod tardiv u bi ksur ta’ rekwiżiti proċedurali fundamentali, b’tali mod li hija tikkostitwixxi ksur tad-dritt għal smiegħ tar-Repubblika Ellenika u tad-drittijiet tad-difiża tagħha (it-tieni parti tat-tieni motiv).
            
         
               3.
            
            
               It-tielet motiv isostni li d-deċiżjoni kkontestata ma hijiex kompatibbli mal-prinċipju ta’ ċertezza legali u aspettattivi leġittimi mħaddan mill-Istat Membru.
            
         
               4.
            
            
               Ir-raba’ motiv isostni li d-deċiżjoni kkontestata tikser il-prinċipju ta’ ne bis in idem permezz tal-impożizzjoni ta’ diversi korrezzjonijiet u, fi kwalunkwe każ, il-korrezzjoni finanzjarja imposta hija totalment sproporzjonata, b’tali mod li għandha tiġi annullata.
            
         
      (1)  Regolament tal-Kunsill (KE) Nru 1260/1999, tal-21 ta’ Ġunju 1999, li jistabbilixxi d-dispożizzjonijiet ġenerali dwar il-Fondi Strutturali (ĠU Edizzjoni Speċjali bil-Malti, Kapitolu 14, Vol. 1, p. 31).